**Geneza vieții...**

*Florin-Cezar CĂLIN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A mai rămas un gând în frunze moarte,

”- Decapitați-l voi cu un surâs!”.

Sau împărțiți-l celor șapte arte,

Cu bronzul ce în premii l-ați depus.

Priveliști de amiezi îndoliate,

Cu metastaza norilor de foc.

Au generat privirii amputate,

Încredere, speranță și noroc.

Plouă-n cuvânt metafora iubirii,

(cu litere de foc ți-am scris sentința).

Sub bruma noastră și a nemuririi,

Îți va renaște conștient ființa.

Caii sălbatici din povestea noastră,

Își trec copita prin perdea de vis.

Se-ntorc păreri în conștiința voastră,

Ca sfinții heruvimi în paradis.

Agonisim idei și idealuri,

Mutând geneza artei din cuvânt.

Și ne hrănim cu vânturi pe la baluri,

Riscându-ne intrarea în mormânt.

Geneza vieții stă-n înțelepciunea,

Acelor substantive alterate.

Sau sclavi ai conștiinței unde lumea,

Se spală încontinuu de păcate.

Brăila, octombrie 2017